b'\n_START_ARTICLE_\nAlalakh\n_START_PARAGRAPH_\nAlalakh eli Alalah oli vanhan ajan kaupunkivaltio nykyisess\xc3\xa4 Kaakkois-Turkissa V\xc3\xa4limeren it\xc3\xa4rannikon pohjoisosassa, niin sanotun Levantin alueella. Kaupunki oli Orontes-joen mutkassa Amuq-joen laaksossa, nykyisen Hatayn alueella. Alalakh on antiikin Antiokian, nykyisen Antakyan l\xc3\xa4hist\xc3\xb6ll\xc3\xa4 Antiokian it\xc3\xa4puolella. Nyky\xc3\xa4\xc3\xa4n kaupungin rauniokumpu tunnetaan nimell\xc3\xa4 Tell Atchana/Atshana.\n_START_SECTION_\nHistoria\n_START_PARAGRAPH_\nPaikalla asuttiin jo 3000 eaa. Mesopotamia ulotti vaikutuksensa t\xc3\xa4nnekin. Akkadin ja Urin kolmannen dynastian aikoihin rakennettiin alueella palatsi, jossa oli tiilipilarinen julkisivu. Er\xc3\xa4s Pohjois-Syyrian l\xc3\xa4nsiseemil\xc3\xa4inen hallitsija Abban luovutti kaupungin Hammurabin aikoina Jamkhadin eli Aleppon kuninkaalle Jarimlimille. Jarimlim rakennutti kaupunkiin palatseja, muureja ja portteja. Ruhtinas Irkabtum hallitsi Alalakhia Jarimlimin vasallina. Jarimlimin seuraaja oli Niqnepa, jota vastaan Alalakh nousi kapinaan, ja kapinalliset h\xc3\xa4vittiv\xc3\xa4t kaupungissa olleen temppelin ja palatsin. N\xc3\xa4ihin aikoihin it\xc3\xa4ist\xc3\xa4 keramiikkaa saapui Aleppoon, jonka kanssa oli vihollisuuksia. Paikalle saapuivat hyksot, hurrilaiset ja heettil\xc3\xa4iset kuningas Mursili I:n aikoihin._NEWLINE_Egypti alkoi laajentaa valtaansa uudelleen Pohjois-Syyriassa faarao Thutmosis I:n aikaan noin 1520 eaa., ja faarao teki t\xc3\xa4nne sotaretki\xc3\xa4. Faaraot hallitsivat my\xc3\xb6s Alalakhia rauhassa 20\xe2\x80\x9330 vuotta. Paikkaa sanottiin Mukishiksi, ja kuningas Ilimilimma oli luultavasti faaraon vasallina. Ilimilimman j\xc3\xa4lkeen nousi valtaan h\xc3\xa4nen poikansa Idrimi (1480\xe2\x80\x931450 eaa.), joka joutui laajenevan Mitannin kuninkaan Paratarnan vasalliksi. Idrimi mainitsee Aleppon palatsivallankumouksen, jossa h\xc3\xa4n menetti valtansa. Idrimin aikoihin mainitaan ensi kerran nimi Kanaan, "purppuramaa", ja hapirut. T\xc3\xa4ll\xc3\xa4 alueella Idrimi oli maanpaossa. Idrimi sopi oman kertomuksensa mukaan veljens\xc3\xa4 kanssa, aihe, mik\xc3\xa4 muistuttaa Raamatun kertomusta Joosefista. Idrimi taisteli heettil\xc3\xa4isi\xc3\xa4 vastaan. Idrimi palvoi hurrilaisia s\xc3\xa4\xc3\xa4njumala Teshupia ja jumalatar Hepatia, ja vasta kolmantena Alalakhin Ishtaria. Idrimin j\xc3\xa4lkeen tuli Niqmepa, joka oli Mitannin Shaushatarin vasalli. Idrimin pojanpoika Ilimilimma II siirtyi heettil\xc3\xa4isten Suppiluliuman j\xc3\xa4lkeen heettil\xc3\xa4isten puolelle. Sotaisat Merikansat ry\xc3\xb6stiv\xc3\xa4t Alalakhin 1193 eaa.'